25. jún je posledným z Manželských večerov pre 9 manželských párov po dvojmesačnej týždennej „STK“ ich manželského zväzku. Saleziáni spolupracovníci zorganizovali za posledné 3 roky už 4. turnus (+ jeden nultý) týchto večerov, ktoré sú známe nielen na Slovensku, ale po celom svete. Iniciátormi sú britskí manželia Nicky a Sila Leeovci, ktorí tiež pripravujú kurzy Rodičovské večery. Počas 8 večerov, v príjemnom prostredí s chutnou kuchyňou v zariadení manželov Mirky a Fera Mihaľových, tieto páry prehodnocujú svoj manželský vzťah a investujú do budúcnosti svojho vzťahu a zároveň budúcnosti celej svojej rodiny. Naučia sa, ako navzájom komunikovať, ako si prejavovať pocity, potreby, ako si uvedomovať rozdiely medzi mužom a ženou, ako si vedieť odpustiť, ako nastaviť svoj vzťah so svokrovcami a ako sa zladiť pri výchove a komunikácii so svojimi deťmi, čo je zároveň nevyhnutným východiskom k tomu, aby vedeli, ako zlepšiť vzťahy so svojimi deťmi, čo je náplňou potom Rodičovských večerov. Najpodstatnejšou časťou je vedieť si nájsť - podľa možností každý týždeň – priestor na „manželský čas“, t.j. aspoň na hodinku ujsť z domáceho prostredia a porozprávať sa so svojim manželským partnerom bez vyrušovania detí, mobilu, či iných denných starostí.   
Po ukončení Manželských večerov Saleziáni spolupracovníci ponúkajú týmto párom aj v nasledujúcom období možnosť zapojiť sa aj do duchovných obnov, či manželských stretiek.

Za organizátorov – manželia Petrovičovci, Ždiľovci a Šinaľovci